Abdulah Jesenković

**Abdulah Jesenković** (Rogatica, 15. juli 1929 – Sarajevo, 15. februar 1994) bio je privrednik i jedan od osnivača Izdavačko-Knjižarskog preduzeća „Svjetlost“ Sarajevo.

## Biografija 
Abdulah Jesenković rođen je u Rogatici u trgovačkoj porodici. Nakon Drugog svjetskog rata preselio se u Sarajevo gdje je nastavio školovanje u srednjoj Ekonomskoj školi i kasnije diplomirao na Pravnom fakultetu. 1953. godine je postao urednik male izdavačke kuće „Džepna knjiga“ te od 1955. godine njen glavni direktor. Krajem 1959. godine došlo je do integracije izdavačkih preduzeća „Džepna knjiga“ i „Svjetlost“. Novonastalo preduzeće je od 1. januara 1960. godine nosilo naziv „Izdavačko knjižarsko preduzeće Svjetlost Sarajevo“. Abdulah Jesenković je tada izabran za zamjenika glavnog direktora.

### Karijera 
Tokom 60-ih godina IP „Svjetlost“ je proširilo vlastitu knjižarsku mrežu u koju je integrisano više manjih bosanskohercegovačkih preduzeća sa pripadajućim knižarama. Trgovačka djelatnost je rasla otvaranjem više poslovnica koje su obavljale posao uvoza i izvoza. Abdulah Jesenković bio je generalni direktor sarajevske IP „Svjetlosti“ u dva mandata i to od 1972-1981 godine. Njegova uloga u politici poslovanja i ekspanziji ove izdavačke kuće, koja je 1973. godine u centru Sarajeva otvorila vlastitu, tada najmoderniju poslovnu zgradu na Balkanu i važila već od 1977. godine kao „prva“ izdavačka kuća bivše Jugoslavije, kako po broju objavljenih naslova tako i po broju zaposlenih. Ovu poziciju IP „Svjetlost“ je zadržalo sve do 1985. godine. IP „Svjetlost“ je decenijama uzimalo učešće na gotovo svim svjetskim sajmovima knjige i imala poslovne veze sa ostalim izdavačkim kućama bivše Jugoslavije. Kao privredni gigant imalo je jednu od uloga u oblasti izdavaštva, prosvjete i kulture i to sve do raspada bivše Jugoslavije.

Ova knjižarska kuća je za 60 godina postojanja objavila 14.745 naslova u tiražu od 177.294.000 primjeraka.

Abdulah Jesenković je najveći dio svoje poslovne karijere (31 godinu), proveo u IP „Svjetlosti“ i bio istovremeno angažovan u mnogim drugim društvenim asocijacijama kao što su:
*	Član Upravnog odbora Republičkog fonda za unapređenje izdavačke djelatnosti (1. 6.1960 – 1. 6. 1964)
*	Član Savjeta za kulturu Gradskog vijeća Sarajevo (1963 – 1965)
*	Član Savjeta za privredu Gradskog vijeća Sarajevo (1971 – 1973)
*	Član Skupštine Privredne Komore BiH, Sarajevo (1973 – 1975)
*	Član Savjeta za grafičku i novinsko – izdavačku djelatnost SFRJ
*	Predsjednik Udruženja izdavača i knjižara Jugoslavije (1973 – 1980)
*	Predsjednik Skupštine Općine Centar Sarajevo (1982 – 1983)
*	Član Finansijske komisije Organizacionog komiteta XIV Zimskih Olimpijskih igara, ZOI Sarajevo 1984

### Priznanja 
*Orden rada sa zlatnim vijencem 1966. godine
*Šestoaprilska nagrada grada Sarajeva 1971. godine (Grupna nagrada zajedno sa Vladimirom Knorom i Slavkom Bilobrkom)
*Dvadesetsedmojulska nagrada Republike SRBiH 1978. godine
*„Povelja knjige“, posebno priznanje Skupštine Poslovne zajednice izdavača i knjižara Jugoslavije

## Reference 
* Šezdeset godina Svjetlosti 1945-2005, 2005, Izdavač IP "Svjetlost", "Svjetlostkomerc" d.d., "SaRs" Sarajevo

## Vanjski linkovi 
* https://plus.cobiss.net/cobiss/cg/cnr_latn/bib/9612802

Kategorija:Rođeni 1929.
Kategorija:Umrli 1994.
Kategorija:Bosanskohercegovački privrednici
Kategorija:Biografije, Rogatica
Kategorija:Dobitnici Šestoaprilske nagrade